b'\n_START_ARTICLE_\nTussikyn\xc3\xa4\n_START_PARAGRAPH_\nTussikyn\xc3\xa4 tarkoittaa rakenteiltaan ja ominaisuuksiltaan vaihtelevia piirt\xc3\xa4misv\xc3\xa4lineit\xc3\xa4, joille on luonteenomaista piirrosmainen j\xc3\xa4lki.\n_START_SECTION_\nHistoria\n_START_PARAGRAPH_\nAlun perin tussilla on tarkoitettu hienojakoisen noen kolloidista liuosta: mustaa v\xc3\xa4ri\xc3\xa4, joka on valmistettu hienosta noesta, johon on sideaineeksi lis\xc3\xa4tty esim. arabikumia. Tussi on toinen nimitys musteelle, jota k\xc3\xa4ytet\xc3\xa4\xc3\xa4n mm. piirroksiin ja kalligrafiaan. Puhekieless\xc3\xa4 se viittaa usein huopakyniin. Tussi-sanaa k\xc3\xa4ytet\xc3\xa4\xc3\xa4n my\xc3\xb6s yleens\xc3\xa4 mist\xc3\xa4 tahansa kyn\xc3\xa4muodossa k\xc3\xa4ytetyist\xc3\xa4 nestem\xc3\xa4isist\xc3\xa4 v\xc3\xa4reist\xc3\xa4._NEWLINE_Tussikyn\xc3\xa4n keksij\xc3\xa4n\xc3\xa4 voidaan pit\xc3\xa4\xc3\xa4 amerikkalaista Sidney Rosenthalia. H\xc3\xa4n keksi liitt\xc3\xa4\xc3\xa4 musteen t\xc3\xa4ytt\xc3\xa4m\xc3\xa4\xc3\xa4n lasiastiaan kiinte\xc3\xa4n siveltimen. H\xc3\xa4nen yrityksens\xc3\xa4 alkoi myyd\xc3\xa4 vuonna 1952 t\xc3\xa4h\xc3\xa4n oivallukseen perustuvia huopak\xc3\xa4rkikyni\xc3\xa4 nimell\xc3\xa4 Magic Marker. Tuote sai nopeasti suuren suosion. Vuonna 1958 markkinoille tuotiin kapeampi kyn\xc3\xa4, jonka kuoret olivat alumiinia. My\xc3\xb6s Papermate ja Pentel ovat varhaisia tussien valmistajia. _NEWLINE_Korostuskyn\xc3\xa4t ja kapeak\xc3\xa4rkiset tussit tulivat markkinoille 1970-luvulla, samaan aikaan kuin ns. permanenttitussit, eli pysyv\xc3\xa4\xc3\xa4 j\xc3\xa4lke\xc3\xa4 tekev\xc3\xa4t tussit. Erityisen kapeak\xc3\xa4rkiset tussit ja valkotaulutussit tulivat suosituiksi 1990-luvulla.\n_START_SECTION_\nK\xc3\xa4ytt\xc3\xb6\n_START_PARAGRAPH_\nPiirrosv\xc3\xa4linett\xc3\xa4 valittaessa on huomioitava k\xc3\xa4ytetyn v\xc3\xa4riaineen eli tussin  tekniset ominaisuudet: vesiliukoinen tussi levi\xc3\xa4\xc3\xa4 kostuessaan ja jotkut spriiliukoiset tussit voivat kellastuttaa paperia._NEWLINE_Huopakyn\xc3\xa4ll\xc3\xa4 suuret v\xc3\xa4rialueet tehd\xc3\xa4\xc3\xa4n esimerkiksi leveill\xc3\xa4 osittain p\xc3\xa4\xc3\xa4llekk\xc3\xa4isill\xc3\xa4 samansuuntaisilla viivoilla tai maalaamalla suoraan huopaytimell\xc3\xa4.'